Concepción Sáiz

**Concepción Sáiz Otero**, nada en Santiago de Compostela o 22 de maio de 1851 e finada en Pancorbo (Provincia de Burgos) en marzo de 1934, foi unha mestra, pedagoga, feminista e escritora galega.

## Traxectoria 
Nada a mediados do século XIX, Concepción Sáiz (á que máis tarde as súas alumnas chamarían "Pura") foi filla de Andrea de Otero e Pérez, galega, e Raimundo Sáiz Reoyo, burgalés e carabineiro de profesión. Esta ocupación paterna fixo que a familia viaxase durante a infancia de "Pura", en virtude dos destinos que se lle deron en Ciudad Rodrigo, Viveiro, Logroño e Burgos. Nesta última cidade, a súa irmá máis vella e mestra de profesión, obtivo unha praza na escola da localidade de Pancorbo. En 1870, "Pura" e a súa familia viaxaron a Madrid, onde a moza seguiu o exemplo da súa irmá ingresando na Escola Normal Central de Mestras en 1876. Iniciouse como profesora normalista en 1884, actividade que desenvolveu até a súa xubilación en 1921.

En 1882, participou no Congreso Nacional Pedagóxico, e con maior protagonismo estivo na Mesa do Congreso Hispano-portugués-americano, celebrado en Madrid, do 13 ó 27 de outubro de 1892; mesa na que tamén estiveron Manuel Ruiz de Quevedo (presidente da Asociación para o Ensino da Muller), Emilia Pardo Bazán, Rafael Torres Campos, Concepción Aleixandre, Asunción Vea e Juan Facundo Riaño, non podendo acudir, por atoparse enferma Concepción Arenal.

A súa actividade no eido da pedagoxía quedou reflectida en numerosas colaboracións en revistas, diarios e semanarios como *La Tribuna* (1882) e *Nuestro Tiempo* (1902-1906), ademais de nas publicacións profesionais *Magisterio Español* (entre 1883 e 1897), *La Escuela Moderna* (1893-1900) e a *Revista de Medicina Social Española* (1916-1918).

Morreu a comezos da primavera de 1934, e foi enterrada no cemiterio de Pancorbo, onde unha lápida custeada polas súas alumnas deixou memoria da súa homenaxe, ademais dunha placa conmemorativa na escola de Madrid que en 1934 levaba o seu nome.

## Obra 
* *Cartas... ¿pedagógicas? Ensayo de Psicología pedagógica*. (Madrid; Sucesores de Rivadeneyra, 1895). Escrita xunto con Urbano González Serrano e prologada por Adolfo Posada.
* *¿Cómo utilizar los millones de superávit?*. Madrid; Imprenta Sucursal de Hernando, 1905.
* *Teoría y práctica de la educación y la enseñanza. Curso completo y enciclopédico de Pedagogía, expuesto conforme a un método rigurosamente didáctico*. Madrid; Sucesores de Hernando, 1908.
* *Dos meses por las escuelas de Londres*. Madrid; Sucesores de Hernando, 1911.
* *Lecturas escolares. Notas históricas y páginas selectas de literatura castellana (siglos XII al XIX)*, 4 vols.; Madrid; Librería General de Victoriano Suárez, 1913-1928.
* *Urbano González Serrano* (bosquexo biográfico). Madrid; Librería General de Victoriano Suárez, 1914.
* *La Revolución del 68 y la cultura femenina. Un episodio nacional que no escribió Pérez Galdós. (Apuntes del natural)*; dúas edicións, Madrid.
* *El método de la escuela renovada de Milán*. Madrid; Ministerio de Instrución Pública, 1930.
* *Las nuevas escuelas italianas*. Madrid; Ministerio de Instrución Pública, 1930.

## Notas 
## Véxase tamén 
### Bibliografía 
* 
* 
* 
* , Teresa (1990) *La renovación pedagógica en España (1907-1936): los pensionados en pedagogía por la junta para ampliación de estudios*. CSIC.
* 
### Outros artigos 
* Institución Libre de Enseñanza
* Junta para Ampliación de Estudios e Investigaciones Científicas
### Ligazóns externas 
 2008.
* Fernández de Cano, J.R.: "Sáiz y Otero, Concepción" *Enciclopedia Universal Micronet* .